|  |  |
| --- | --- |
| Returadresse:NyrupskolenNyrupvej 99, 4400 Kalundborg |  |
|  | Dato4. september 2024 |

Sagsansvarlig:

Anders Knudsen

Nyrupskolen

Telefon, direkte: 59 53 46 04

Kalundborg Kommune

Nyrupvej 99

4400 Kalundborg

Kontakt

Høringssvar vedr. budget 2025 fra både MED-udvalg og Skolebestyrelse på Nyrupskolen

**17. Etablering af førskoletilbud**

Nyrupskolen mener ikke, at forslaget ligger i tråd med det tidligere udmeldte politiske ønske om fokus på bedring af dagtilbud- og skoleområdet, da forslagene ikke vil imødekomme de kvalitetsmæssige udfordringer kommunens skoler længe har haft. Kommunens niveau i forhold til lav trivsel, utilstrækkelige faglige resultater, samt lav tilgang/gennemførelse af ungdomsuddannelser, taler alt sammen i retning af en øget opmærksomhed og en nytænkning af de i forvejen tildelte ressourcer; ikke nødvendigvis en tilførelse af ressourcer, men en omrokering inden for områderne.

**Forslaget vækker bekymring ift. Følgende:**

En lavere normering giver færre muligheder for at arbejde målrettet med særligt udvalgte børns behov – herunder fx sproglige stimulering, træning i sociale relationer mm.

De nuværende indskolingselever på skolen, og særligt på 0. årgang, vil opleve en forringelse ved indførelse af forslaget. Forslaget vil gå imod tidligere udmelding om 2-voksne i de mindste klasser. Her på Nyrupskolen følger skolepædagogerne klasserne hele skoleåret og udvikler undervejs en tæt relation til de enkelte elever. Det er et kendskab, der er nødvendigt for at kunne arbejde med elevernes særlige udviklingspunkter.
Skolen stiller derfor spørgsmål til, hvordan personalebesætning på de forskellige matrikler kan organiseres. Vil ”storegruppens” pædagoger i børnehaverne ”ikke skulle lave noget” fra april til august? Vil, som beskrevet ovenfor, skolepædagoger skulle ud af de nuværende skemaer, traditionelt i indskolingen?

Evt. indførelse af forslaget vil for Nyrupskolens vedkommendebetyde, en tilgang på ca. 45 flere børn i SFO-tiden om eftermiddagen (samt ekstra om morgenen). Pladsen er i forvejen trang – særligt efter Raklev skoles nedlæggelse og forældrenes ekstraordinære frie skolevalg i den forbindelse. Der vil være betydelig fysisk pladsmangel, samt færre hænder til flere børn. Opførelse af evt. nye bygninger/pavilloner el.lign. vil hurtigt mindske den beregnede besparelse.

**19. Reduktion af omkostninger på folkeskoleområdet**

I meget runde tal tildeles Børne- ungeområdet en lille milliard. Opfordringen herfra går på at se på, *hvordan* den runde milliard – 25% af det kommunale budget – fordeles/bruges.

Kan de tildelte midler til området fordeles anderledes, uden at reducere omkostninger, men derimod investere med større udbytte i tankerne? Hvem kan vi sammenligne os med? Hvor stor en andel af de tildelte midler er tæt på barnet/eleven i andre kommuner og hvilken effekt har det?

Med venlig hilsen

Anders Knudsen

Skoleleder